## Educació aprova les instruccions del programa d’acompanyament, motivació i reforç escolar personalitzat a l’alumnat més vulnerable

*** El programa ‘PROA+ 24-28 (FSE+)’ establix els seus principis pedagògics amb la col·laboració de les famílies i de l’entorn comunitari**

La Conselleria d’Educació, Cultura, Universitats i Ocupació, a través de la Direcció General d’Innovació i Inclusió Educativa, ha aprovat les instruccions d’organització i funcionament del programa d’acompanyament, motivació i reforç escolar personalitzat a l’alumnat més vulnerable educativament, dins del programa de cooperació territorial ‘PROA+ 24-28 (FSE+)’.

En la resolució, [publicada en el *Diari Oficial*](https://dogv.gva.es/va/resultat-dogv?signatura=2024/13366), es recorda que el programa s’estructura entorn de cinc línies estratègiques d’actuació, inspirades pels principis pedagògics de PROA+, sobre les quals els centres hauran de focalitzar les activitats palanca en el pla de millora.

Així, es preveu un catàleg d’activitats palanca, iniciatives que implementa un centre d’educació per a dinamitzar un procés de transformació global amb l’adequació del projecte educatiu de centre; amb l’impuls a les competències docents i orientadores necessàries, i amb l’acompanyament, la motivació i el reforç escolar.

El programa ‘PROA+ (FSE+)’ establix els seus principis pedagògics, els objectius i les actuacions en el programa personalitzat per a l’alumnat amb necessitats específiques de suport educatiu, amb l’impuls a la implicació i a la col·laboració de les famílies i de l’entorn comunitari.

“Este programa és una continuació del ‘PROA+’, desenrotllat entre 2021-2024, que responia a la necessitat de millorar l’èxit escolar i garantir la permanència de l’alumnat en aquells centres sostinguts amb fons públics en els quals es concentrava un percentatge elevat de jóvens en clara situació de vulnerabilitat socioeducativa”, recorda la directora general d’Inclusió i Innovació Educativa, Xaro Escrig.

“Estes actuacions havien de servir per a canviar la cultura del centre a través de la generació d’expectatives positives per a tot l’alumnat, els processos d’ensenyança/aprenentatge que generen satisfacció en tots els actors implicats i la potenciació d’un clima inclusiu en el centre, tot això de manera gradual i sostenible, per a encaminar-ho cap a l’èxit escolar de tot l’alumnat, que constituïx el seu objectiu últim”, afig Escrig.

D’esta manera, el programa ‘PROA+ 24-28 (FSE+)’ manté l’objectiu general d’oferir atenció especialitzada a l’alumnat amb necessitats específiques de suport educatiu, mitjançant la posada en marxa d’un mecanisme d’ajuda, articulat per mitjà de contractes programa entre els centres i les administracions educatives, que té per objecte l’enfortiment dels centres finançats amb fons públics que afronten una complexitat educativa més elevada per a donar suport a les actuacions d’eixos centres.

Fecha: 04/01/2025